Zuzana Dolinková

JUDr. Zuzana Dolinková (rod. Jankejová; * 20. január 1983, Topoľčany) je slovenská právnička, podnikateľka a politička. Od októbra 2023 do októbra 2024 pôsobila ako ministerka zdravotníctva SR v štvrtej vláde Roberta Fica.

 Životopis 
Zuzana Dolinková sa narodila 20. januára 1983 v Topoľčanoch. V roku 2009 ukončila štúdium práva na Právnickej fakulte Univerzity Komenského v Bratislave.Zuzana Dolinková, rod. Jankejová. In: 

V rokoch 20042007 pôsobila ako asistentka v bratislavskej advokátskej kancelárii JUDr. Margity Čulenovej, v rokoch 20082015 potom ako advokátska koncipientka v advokátskej kancelárii ŠKODLER & PARTNER, s. r. o. V júli až decembri 2017 bola výkonnou riaditeľkou spoločnosti LEKÁR, a. s., pôsobiacou v oblasti medicínskeho vzdelávania. V rokoch 2015 až 2021 viedla Zväz ambulantných poskytovateľov, organizáciu súkromných poskytovateľov zdravotnej starostlivosti.

Je tiež majiteľkou spoločnosti DASTER s.r.o.DASTER s.r.o. In:  a spoločnosti MORAT s.r.o.,MORAT s.r.o. In:  ktorá vykonávala obhliadky zosnulých v Trnavskom kraji. Úrad pre dohľad nad zdravotnou starostlivosťou vyslovil po voľbách do NR SR v roku 2020 podozrenie, že firmy podnikajúce v oblasti obhliadok uzavreli kartel, keďže súťaže v jednotlivých samosprávnych krajoch vyhrávali bez toho, aby v nich mali konkurenciu. Výhrady mal úrad aj voči výške poplatkov za obhliadky, keďže štát platil súkromným firmám výrazne viac, než platil obvodným lekárom, ktorí obhliadky realizovali do roku 2018 (model so súkromnými dodávateľmi bol do praxe zavedený počas Pellegriniho vlády ministerkou Andreou Kalavskou za SMER-SD). Minister zdravotníctva Vladimír Lengvarský preto v roku 2021 právomoc vrátil späť lekárom. Zuzana Dolinková toto rozhodnutie z pozície šéfky Zväzu ambulantných poskytovateľov dôrazne kritizovala, Úrad pre dohľad nad zdravotnou starostlivosťou ju v reakcii na to obvinil, že je ako majiteľka firmy vykonávajúcej obhliadky v konflikte záujmov.

 Politická kariéra 
V parlamentných voľbách v roku 2020 neúspešne kandidovala do parlamentu na kandidátke strany Dobrá voľba, založenej exministrom zdravotníctva tretej Ficovej vlády Tomášom Druckerom. Získala 2 808 prednostných hlasov, strana však neprekročila 5 % hranicu potrebnú na zastúpenie v parlamente. Ako stranícka odborníčka na zdravotníctvo podporila pokračovanie výstavby novej nemocnice na Rázsochách.

V júni 2021 prestúpila z Dobrej voľby do strany HLAS – sociálna demokracia Petra Pellegriniho, kde bola na sneme v Nitre ešte v tom istom mesiaci zvolená za podpredsedníčku. Samotná Dobrá voľba sa s Hlasom zlúčila na jar 2023. 

 Ministerka zdravotníctva 
V parlamentných voľbách v roku 2023 kandidovala na kandidátke Hlasu a so ziskom 20 153 prednostných hlasov nadobudla mandát poslankyne NR SR, ktorý však neuplatnila, keďže sa stala súčasťou štvrtej vlády Roberta Fica ako ministerka zdravotníctva SR.

V rámci konsolidácie verejných financií, ktorú prijala Národná rada SR 3. októbra 2024, je jedným z úsporných opatrení aj cieľ ušetriť 259 miliónov eur v zdravotníctve. Mzdy zdravotníkov v nemocniciach aj ambulanciách sa v roku 2025 majú zvýšiť len o 3 %, pôvodne sa mali o 9,66 %. Lekári upozornili, že k reálnemu nárastu platov nedôjde, keďže inflácia sa odhaduje na úrovni okolo troch percent. Odborové združenie sestier a pôrodných asistentiek a Lekárske odborové združenie protestujú proti opatreniu, pričom lekári sa na protest začali odhlasovať z nadčasov. Sama Dolinková povedala, že konsolidácia verejných financií sa vôbec nemala dotknúť zdravotníctva, a deklarovala, že jej rezort robil opatrenia na zefektívnenie manažmentu. Dolinková oznámila svoj odchod z funkcie 4. októbra 2024, pričom kritizovala vládu a ministrov: „Pri súčasnom nastavení konsolidačného balíčka ako ministerka zdravotníctva neviem garantovať, že naše zdravotníctvo ide správnym smerom, ktorý sme si vytýčili v programovom vyhlásení vlády. Je mi zároveň ľúto, že sektor zdravotníctva nepatrí medzi priority vlády a nemá silnú podporu vlády a vládnej koalície.“ 

8. októbra 2024 doručila prezidentovi SR Petrovi Pellegrinimu svoju demisiu, vo funkcii ministerky tak bola 345 dní. Pellegrini hneď demisiu neprijal a požiadal Dolinkovú, aby až do prijatia naplno vykonávala svoju funkciu, pokým nedostane od predsedu vlády návrh na jej nástupcu. Prezident Pellegrini prijal jej demisiu dva dni nato a ako jej nástupcu vymenoval za ministra zdravotníctva Kamila Šaška.

 Osobný život 
Dolinková je rozvedená a má dve deti.

 Referencie 

 Iné projekty 

 Externé odkazy 
 Zuzana Dolinková na webe Ministerstva zdravotníctva SR
 Spravodajstvo týkajúce sa Zuzany Dolinkovej na portáli Teraz.sk TASR
 Spravodajstvo týkajúce sa Zuzany Dolinkovej na portáli agentúry SITA

Kategória:Osobnosti z Topoľčian
Kategória:Slovenskí právnici
Kategória:Slovenskí podnikatelia
Kategória:Slovenské političky
Kategória:Politici Hlasu
Kategória:Ministri zdravotníctva Slovenskej republiky
Kategória:Ministerky
Kategória:Absolventi Právnickej fakulty Univerzity Komenského v Bratislave